Baafeze omukazi eyalwala Kkookolo w’amabeere n’ava mu ddwaaliro n’agenda mu kifo kye bassaawo (essabo) mwe basawulira.
Baakozesezza akavubuka ak’emyaka 12 gyokka ke kaamatizza omukazi nti Bannayuganda abo baliko emmandwa eziwonya buli ndwadde ate balina n’amaanyi agakomyawo ssente zonna z’obeera osaasaanyizza ku bulwadde.
Omukazi bwe yawulidde ekyo, kwe kugenda mu ssabo lya Bannayuganda okuli ow’emyaka 41 n’omulala 32, era baamukozeeko oluvannyuma ne bamugamba nti okuzza ssente z’asaasaanyizza, alina okunoonya ssente ezenkanankana n’ezo z’asaasaanyizza n’aziteeka mu nsonda y’ennyumba ye ne bazikolako emikolo.
Omukazi yabazeemu nga yaakasaasaanya ssente akakadde kalamba n’okusoba era n’aggyayo ssente z’abadde asigazza mu Bbanka nga kw’atadde n’okwewola n’azikung’aanyiza mu kisawo Bannayuganda kye baamuwadde n’aziteeka mu nsonda y’ennyumba n’abayita bazikoleko emikolo.
Teyategedde nti mu kujja bazze n’ensawo endala efaananira ddala n’eyo gye baamuwa era awo we baakyusirizza ne batwala ensawo ya ssente ne balekawo ey’ebipapula.
Omukazi ono eyakolerako mu Bbanka y’e Switzerland yatuukiridde poliisi y’e Randburg era n’erondoola Bannayuganda n’ebakwata. Baabadde baasengudde essabo mwe babbidde omukazi.
Omukutu gw’amawulire ogwa Eyewitness News e South Africa gwategeezezza nti kiteeberezebwa nti abaakwatiddwa balina akakwate ku Rich Gang ebadde ekulirwa Ivan Ssemwanga.
Poliisi mu kuyigga abantu abalala abalina akakwate ku bufere buno, waliwo Bannayuganda abalala abadduse era kino kyandiba nga kye kimu ku byesigamiddwaako abaabadde basaasaanya obutambi nga bagamba nti Ssemwanga teyafudde yeebise bwebisi okwewonya ekkomera oluvannyuma lw’okufera obutitimbe.
Abalala baagambye nti yakwatiddwa era ali ku poliisi e South Africa era kyandiba nga nakyo kyesigamiziddwa ku Bannayuganda ababiri abaakwatiddwa kubanga poliisi teyafulumizza mannya gaabwe ate ng’omu ali mu myaka gya Ssemwanga (Eyakwatiddwa wa myaka 41 ate Ssemwanga yafi iridde ku 40).
Abamu baatuuse n’okubuusabuusa omulambo ogwalagiddwa nga bagamba nti ssanduuko mwe gwabadde ebalabikira ng’eyawukana n’ezo ezizze zirabikira mu mawulire Bino byonna bijjidde mu kiseera nga kkooti e South Africa yaakasalira Abanigeria 3 ebibonerezo ekyawaawaazza abantu amatu nga basingisiddwa obufere.
Rasaq Aderoju Raheem, baamusalidde kusibwa emyaka 115, Oladimeji Seun Ayelotan, ne bamusalira kusibwa myaka 95 ate Femi Alexander Mewase, ne bamusalira kusibwa emyaka 25.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn